b"\n_START_ARTICLE_\nTomba de Philippe Pot\n_START_SECTION_\nDescripci\xc3\xb3 de la pe\xc3\xa7a\n_START_PARAGRAPH_\nLa tomba \xc3\xa9s una escultura de pedra calc\xc3\xa0ria policromada refor\xc3\xa7ada amb or i plom, que mesura 181\xc2\xa0cm d'alt, 260\xc2\xa0cm d'ample i 167\xc2\xa0cm de profunditat. Es tracta d'una llosa sobre la qual descansa jacent la imatge de Philippe Pot, a grand\xc3\xa0ria natural, representat amb armadura, amb les mans juntes sobre el pit en gest orant i amb un gos ajagut als seus peus._NEWLINE_La llosa \xc3\xa9s suportada per vuit ploraneres tallades en pedra negra, cadascuna d'elles acompanyada d'un escut que representa cadascuna de les vuit fam\xc3\xadlies de les que descendia Philippe Pot (Pot et Palam\xc3\xa8de, Courtiamble, Anguissola, Blaisy, Pot, Gu\xc3\xa9nant, Neslesde i Montagu) Per b\xc3\xa9 que el grup escult\xc3\xb2ric sembla representar una process\xc3\xb3 funer\xc3\xa0ria, l'escultura de Philippe Pot t\xc3\xa9 els ulls oberts i \xc3\xa9s representat amb la seva armadura, un fet poc habitual en l'art funerari del segle XV, que acostumava a representar els difunts amb un sudari. A m\xc3\xa9s, el cos est\xc3\xa0 dipositat sobre un petit podi._NEWLINE_A la llosa s'hi llegeix l'epitafi de Philippe Pot, escrit en lletres g\xc3\xb2tiques: CY DEMORRA MESSIR PHILIPPE POT [ \xe2\x80\xa6 ] 7BRE L'AN MIL CCCCXCI[V].\n_START_SECTION_\nHist\xc3\xb2ria de la pe\xc3\xa7a\n_START_PARAGRAPH_\nTradicionalment atribu\xc3\xafda a Antoine le Moiturier, es desconeix qui fou l'autor de l'obra, executada entre 1477 i 1483, tot i que recentment s'ha atribu\xc3\xaft a Guillaume Chandelier, un escultor actiu entre 1482 i 1502 a Dijon, per b\xc3\xa9 que \xc3\xa9s una afirmaci\xc3\xb3 poc fonamentada._NEWLINE_L'escultura es va instal\xc2\xb7lar a la capella de Sant Joan Baptista de l'esgl\xc3\xa9sia de l'abadia de C\xc3\xaeteaux, per\xc3\xb2 durant la Revoluci\xc3\xb3 Francesa fou declarada b\xc3\xa9 nacional i fou destinada al museu que s'havia d'instal\xc2\xb7lar a l'esgl\xc3\xa9sia de Sant Benigne de Dijon.Tanmateix, l'obra va desapar\xc3\xa8ixer fins al 4 de maig de 1791, quan Dardelin i Duleu la vengueren i aquesta pass\xc3\xa0 a mans de Jean Fran\xc3\xa7ois Pasquier de Messanges. La col\xc2\xb7lecci\xc3\xb3 de Pasquier de Messanges fou subhastada l'any 1808, i la tomba de Philippe Pot fou adquirida per Charles Richard de Vesvrotte a canvi de 53 francs de l'\xc3\xa8poca. De Vesvrotte va instal\xc2\xb7lar l'obra al jard\xc3\xad de l'h\xc3\xb4tel de Ruffey, un edifici que el mateix Vesvrotte es va vendre l'any 1850. Llavors, la tomba fou instal\xc2\xb7lada a la cripta de l'h\xc3\xb4tel d'Agrain, a Dijon. L'any 1886, l'estat franc\xc3\xa8s va reclamar la propietat de la pe\xc3\xa7a a Armand de Vesvrotte i s'inici\xc3\xa0 un litigi que es va resoldre l'any 1889, quan el Museu de Louvre la va adquirir per a les seves col\xc2\xb7leccions."